KOMISJONI OTSUS,

3. november 2006,

millega kehtestatakse mullaparandusainetele ühenduse ökomärgise andmise muudetud ökokriteeriumid ning nendega seotud hindamis- ja kontrollinõuded

(teatavaks tehtud numbri K(2006) 5369 all)

(EMPs kohaldatav tekst)

(2006/799/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 17. juuli 2000. aasta määrust (EÜ) nr 1980/2000 ühenduse muudetud ökomärgise andmise süsteemi kohta, (1) eriti selle artikli 6 lõike 1 teist lõiku,

olles konsulteerinud Euroopa Liidu Ökomärgise Komisjoniga

ning arvestades järgmist:

Määruse (EÜ) nr 1980/2000 kohaselt on õigeaegselt läbi vaadatud ökokriteeriumid ning nendega seotud hindamis- ja kontrollinõuded, mis on kehtestatud komisjoni otsusega 2001/688/EÜ, (2) millega kehtestatakse mullaparandusainetele ja kasvusubstraatidele ühenduse ökomärgise andmise ökokriteeriumid.

Asjakohane on võimaldada üleminekuperiood kestusega mitte üle 18 kuu neile tootjatele, kelle toodetele on ökomärgis antud enne 1. oktoobrit 2006 või kes on esitanud sellekohase taotluse enne seda kuupäeva, andes neile piisavalt aega oma toodete kohandamiseks vastavalt muudetud kriteeriumidele ja nõuetele.

ON VASTU VÕTNUD KÄESOLEVA OTSUSE:

Artikkel 1

Tooterühma “mullaparandusained” kuuluvad ained, mis lisatakse mulda kohapeal eelkõige selleks, et säilitada või parandada mulla füüsikalisi omadusi, ning mis võivad parandada mulla keemilisi ja/või bioloogilisi omadusi või aktiivsust.

Artikkel 2

Selleks, et mullaparandusainetele võiks määruse (EÜ) nr 1980/2000 alusel anda ühenduse ökomärgise, peab toode kuuluma artiklis 1 määratletud tooterühma “mullaparandusained” ja vastama käesoleva otsuse lisas kindlaksmääratud ökokriteeriumidele.

Artikkel 3

Tooterühma “mullaparandusained” keskkonnaomadusi hinnatakse konkreetsete käesoleva otsuse lisas kindlaksmääratud ökokriteeriumide alusel.

Artikkel 4

Haldusotstarbel antakse tooterühmale “mullaparandusained” kood “003”.

Artikkel 5

Otsus 2001/688/EÜ tunnistatakse kehtetuks.

Artikkel 6

Tooterühma “mullaparandusained ja kasvusubstraadid” kuuluvatele toodetele enne 1. oktoobrit 2006 antud ökomärgiseid võib kasutada kuni 30. aprillini 2008.

Kui taotlused ökomärgise saamise kohta tooterühma “mullaparandusained ja kasvusubstraadid” kuuluvatele toodetele on esitatud enne 1. oktoobrit 2006, võib neile toodetele anda ökomärgise 28. augustini 2007 kohaldatavatel tingimustel. Sellistel juhtudel võib ökomärgist kasutada kuni 30. aprillini 2008.

Artikkel 7

Käesolev otsus on adresseeritud liikmesriikidele.

(1) EÜT L 237, 21.9.2000, lk 1.

(2) EÜT L 242, 12.9.2001, lk 17. Otsust on muudetud otsusega 2005/384/EÜ (ELT L 127, 20.5.2005, lk 20).

LISA

RAAMTINGIMUSED

Vajaduse korral katsetakse ja võetakse proove mullaparandusained ja kasvusubstraate käsitleva tehnilise komitee CEN 223 väljatöötatud meetoditel seni, kuni töökonna CEN Task Force 151 “Horizontal” juhendamisel täpsustatud asjakohased horisontaalstandardid muutuvad kättesaadavaks.

Proove võetakse CENi/TK 223 (3. töörühma) koostatud meetoditel, mida CEN on üksikasjalikult kirjeldanud ja mille kinnitanud standardis EN 12579 – Soil improvers and growing media – Sampling. Kui katseid tuleb teha või proove võtta meetoditel, mida eespool osutatud meetodid ei hõlma, teatab (teatavad) taotlust läbivaatav(ad) pädev(ad) asutus(ed) (edaspidi “pädev asutus”), millist katsetus- ja/või proovivõtumeetodit ta aktsepteerib.

Vajaduse korral tohib kasutada muid katsemeetodeid, kui pädev asutus on nõus, et need on võrdväärsed eespool osutatud meetoditega. Kui katsete tegemise vajadust nimetatud ei ole või on nimetatud seoses kontrolli või järelevalvega, tugineb pädev asutus vajaduse korral taotleja deklaratsioonidele ja dokumentidele ja/või sõltumatu kontrolli tulemustele.

Pädevatel asutustel soovitatakse taotluste hindamisel ja käesolevas lisas sätestatud kriteeriumide täitmise kontrollimisel võtta arvesse tunnustatud keskkonnajuhtimise süsteemide nagu EMAS või ISO 14001 olemasolu. (Märkus: selliste juhtimissüsteemide rakendamine ei ole nõue.)

Kriteeriumide eesmärk on eelkõige edendada:

— taastuvate materjalide kasutamist ja/või jäätmete kogumisel ja/või töötlemisel saadava orgaanilise ainese korduvkasutamist, aidates sellega kaasa lõppladustamisele (näiteks prügilasse) minevate tahkete jäätmete hulga vähendamisele,

— toote kasutamisest tingitud raskmetallidest ja muudest ohtlikest ühenditest keskkonnale tulenevate kahjude või ohtude piiramist.

Kriteeriumid on kindlaks määratud nii, et ökomärgis antakse eelistatavalt nendele mullaparandusainetele, mille mõju keskkonnale kogu olelustsükli kestel on tavalisest väiksem.

ÖKOKRITEERIUMID

1. Koostisained

Järgmised koostisained on lubatud:

1.1. Orgaanilised koostisained

Ökomärgist saab taotleda ainult juhul, kui toode ei sisalda turvast ja kui selle toote orgaaniline aines on saadud jäätmematerjali töötlemisel ja/või korduvkasutamisel (nagu on määratletud nõukogu 15. juuli 1975. aasta direktiivis 75/442/EMÜ jäätmete kohta (1) ning kõnealuse direktiivi I lisas).

Taotleja esitab pädevale asutusele toote üksikasjaliku koostise ning deklaratsiooni eespool esitatud nõude kohta.

1.2. Setted

Toode ei tohi sisaldada reoveesetteid. Setted (muud kui reoveesetted) on lubatud ainult juhul, kui nad vastavad järgmistele kriteeriumidele:

Euroopa jäätmete nimistu (määratletud komisjoni 16. jaanuari 2001. aasta otsusega 2001/118/EÜ, millega muudetakse otsust 2000/532/EÜ jäätmete nimistu osas) (2) kohaselt käsitatakse setetena järgmisi jäätmeid:

0203 05 reovee kohtpuhastussetted, mis on tekkinud puu-, köögi- ja teravilja, toiduõli, kakao, kohvi, tee ja tubaka töötlemisel ning valmistamisel, konservitootmisel, pärmi ja pärmikontsentraadi tootmisel ning melassi valmistamisel ja kääritamisel 0204 03 suhkrutootmisel tekkinud reovee kohtpuhastussetted 0205 02 piimatööstuses tekkinud reovee kohtpuhastussetted 0206 03 pagari- ja kondiitritööstuses tekkinud reovee kohtpuhastussetted 0207 05 alkohoolsete ja alkoholivabade jookide (v.a kohv, tee ja kakao) tootmisel tekkinud reovee kohtpuhastussetted

Setted on tekkeallika järgi eraldatavad, s.t neid ei ole segatud reovete või setetega, mis ei kuulu eritootmisprotsessi juurde.

Töötlemata jäätmes sisalduvate raskemetallide maksimumkontsentratsioonid (mg/kg kuivainest) vastavad 2. kriteeriumi nõuetele.

Setted vastavad kõigile muudele käesoleva lisa kohastele ökomärgise kriteeriumidele; sel juhul käsitletakse neid piisavalt stabiliseerituna ja puhastatuna.

Taotleja esitab pädevale asutusele toote üksikasjaliku koostise ning deklaratsiooni kõikide eespool esitatud nõuete täitmise kohta.

1.3. Mineraalid

Mineraalid ei tohi olla kaevandatud:

— looduslike elupaikade ning loodusliku loomastiku ja taimestiku kaitset käsitleva nõukogu 21. mai 1992. aasta direktiivi 92/43/EMÜ (3) kohaselt ühenduse jaoks tähtsatel ja teatavaks tehtud aladel,

— Natura 2000 võrgustiku aladel, mis hõlmavad loodusliku linnustiku kaitset käsitleva nõukogu 2. aprilli 1979. aasta direktiivi 79/409/EMÜ (4) ning direktiivi 92/43/EMÜ kohaseid erikaitsealasid, või väljaspool Euroopa Ühendust olevatel samaväärsetel aladel, mille suhtes kohaldatakse Ühinenud Rahvaste Organisatsiooni bioloogilise mitmekesisuse konventsiooni asjakohaseid sätteid.

Taotleja esitab pädevale asutusele asjaomaste asutuste väljaantud deklaratsiooni käesoleva nõude täitmise kohta.

2. Ohtlike ainete piirväärtused

Lõpptoote kuivaines peab järgmisi elemente olema vähem kui näidatud järgmises tabelis:

Element mg/kg (kuivainest) Zn 300 Cu 100 Ni 50 Cd 1 Pb 100 Hg 1 Cr 100 Mo (5) 2 Se (5) 1,5 As (5) 10 F (5) 200

Märkus: Kõnealused piirväärtused kehtivad ainult siis, kui riiklike õigusaktidega ei ole ette nähtud rangeimaid piirväärtusi.

Taotleja esitab pädevale asutusele asjassepuutuvad katsearuanded ning deklaratsiooni kõnealuse nõude täitmise kohta.

3. Füüsikalised saasteained

Klaasi, metalli ja plasti sisaldus lõpptoote (sõelaava suurus 2 mm) kuivaines peab olema alla 0,5 %.

Taotleja esitab pädevale asutusele asjassepuutuvad katsearuanded ning deklaratsiooni kõnealuse nõude täitmise kohta.

4. Lämmastik

Lämmastikusisaldus tootes ei tohi olla üle 3 massiprotsendi üldlämmastikust ning anorgaanilise lämmastiku sisaldus üle 20 % üldlämmastikust (s.t et orgaanilise lämmastiku sisaldus peab olema ≥ 80 %).

Taotleja esitab pädevale asutusele deklaratsiooni kõnealuse nõude täitmise kohta.

5. Toote toimeomadused

a) Tooteid tuleb tarnida tahkelt ja nende kuivainesisaldus ei tohi olla alla 25 massiprotsendi ning orgaanilise ainese sisaldus alla 20 % kuivainest (mõõdetuna põletuskaona).

b) Tooted ei tohi takistada taimede tärkamist ja edasist kasvu.

Taotleja esitab pädevale asutusele deklaratsiooni kõnealuste nõuete täitmise kohta ning samuti asjassepuutuvad katsearuanded ja -dokumendid.

6. Tervis ja ohutus

Järgmisi põhilisi nakkusetekitajaid ei tohi tootes olla järgmistest piirnormidest rohkem:

— Salmonella: puudub 25 grammis,

— ussnugiliste munad: puuduvad 1,5 grammis, (6)

— E. coli: < 1 000 MPN/g (MPN: kõige tõenäolisem arv). (7)

Taotleja esitab pädevale asutusele asjassepuutuvad katsearuanded ja -dokumendid ning deklaratsiooni kõnealuste nõuete täitmise kohta.

7. Elujõulised seemned/levised

Lõpptootes ei tohi umbrohuseemneid ega vohava umbrohu vegetatiivseid osi olla rohkem kui kaks ühikut liitris.

Taotleja esitab pädevale asutusele deklaratsiooni kõnealuste nõuete täitmise kohta ning samuti kõik asjassepuutuvad katsearuanded ja/või -dokumendid.

8. Tootega kaasa antav teave

Tootega (olenemata sellest, kas toode on pakendatud või pakendamata) tuleb kas pakendil või eraldi teabelehtedel kaasa anda järgmine kirjalik teave:

Üldine teave:

a) toote müügi eest vastutaja nimi ja aadress;

b) toote liiki kirjeldav väljend, mis sisaldab sõna “MULLAPARANDUSAINE”;

c) partiinumber;

d) kogus (kaal või maht);

e) põhilised toote valmistamiseks kasutatud lähtematerjalid (mille sisaldus on üle 5 mahuprotsendi).

Toote kasutamise kohta tuleb vajaduse korral tootega kas pakendil või eraldi teabelehtedel kaasa anda järgmine kirjalik teave:

a) soovitatavad hoidmistingimused ning soovitatav kasutamise tähtaeg;

b) ohutu käitlemise ja kasutamise juhendid;

c) toote kasutusotstarbe ja -piirangute kirjeldus;

d) märge toote sobivuse kohta konkreetsetele taimerühmadele (näiteks lubjalembesed või lubjakartlikud taimed);

e) pH ja süsiniku-lämmastiku (C/N) suhe;

f) märge orgaanilise ainese stabiilsuse (stabiilne või väga stabiilne) kohta vastavalt riiklikule või rahvusvahelisele standardile;

g) märge soovitatavate kasutusviiside kohta;

h) kasutamiseks asjaarmastajatele aednikele: soovitatav kasutuskogus väljendatuna kilogrammides või liitrites pinnaühiku (m2) kohta aastas;

Teabe puudumine on lubatud ainult juhul, kui taotleja on seda piisavalt põhjendanud.

Märkus: Kõnealust teavet edastatakse juhul, kui riiklike õigusaktidega ei nõuta teisiti.

Üksikasjalikud andmed:

Parameeter Katsemeetodid Kogus EN 12580 Orgaanilise ainese ja tuha sisaldus EN 13039 Üldlämmastik prEN 13654/1-2 Süsiniku-lämmastiku suhe (C/N) C/N (8) pH EN 13037 Raskemetallid (Cd, Cr, Cu, Pb, Ni, Zn) EN 13650 Hg ISO 16772 Märg-/kuivainesisaldus EN 13040 Salmonelloos ISO 6579 Ussnugiliste munad prXP X 33-017 E. Coli ISO 11866-3 Stabiilsuse/küpsuse katse (kirjeldada koos tulemustega) ei kohaldata ei kohaldata = CEN meetod puudub

9. Teave ökomärgisel

Ökomärgise 2. lahtris peab olema järgmine tekst:

— aitab vähendada mulla ja vee reostust,

— edendab materjalide korduvkasutust,

— aitab suurendada mulla viljakust.

(1) EÜT L 194, 25.7.1975, lk 47. Direktiivi on viimati muudetud Euroopa Parlamendi ja nõukogu määrusega (EÜ) nr 1882/2003 (ELT L 284, 31.10.2003, lk 1).

(2) EÜT L 47, 16.2.2001, lk 1.

(3) EÜT L 206, 22.7.1992, lk 7. Direktiivi on viimati muudetud määrusega (EÜ) nr 1882/2003.

(4) EÜT L 59, 25.4.1979, lk 1. Direktiivi on viimati muudetud määrusega (EÜ) nr 807/2003 (ELT L 122, 16.5.2003, lk 36).

(5) Andmeid kõnealuste elementide olemasolu kohta on vaja ainult nende toode kohta, mis sisaldavad tööstusprotsesside materjali.

(6) Toodete puhul, mille orgaaniline koostisosa ei ole saadud mitte üksnes ökoloogilistest, aia- või pargijäätmetest.

(7) Toodete puhul, mille orgaaniline koostisosa on saadud üksnes ökoloogilistest, aia- või pargijäätmetest.

(8)

süsinik = orgaaniline aines (EN 13039) × 0,58